સેલ્ફી એ ફોટોગ્રાફર્સના મ્હોં પર તમાચો છે. પાસપોર્ટથી લઈને લગ્નની ફોટોગ્રાફી સુધી તમારે અપને આપ કો પુલિસ, સોરી, ફોટોગ્રાફર કે હવાલે કરી દેવાની હોય છે. તમે એવા જ દેખાઈ શકો જેવા ફોટોગ્રાફર ચાહતો હોય. તમે ખણી ન શકો. તમને આખી જિંદગી છને પાંચ થઈ હોય એમ નમેલા ઊભા રહેવાની ટેવ હોય તોયે તમારે છ વાગ્યાની જેમ સિધ્ધાં ટટ્ટાર ઊભા રહેવું પડે. પછી ફોટો જોનાર ૯૦% લોકો તમને ઓળખી ન શકે કે “આ સીધો ચમનો થઈ જયો?” એમાંય પાછાં હાથ ક્યાં રાખવા એ પ્રશ્ન તો પાસપોર્ટ ફોટો પડાવતી વખતે પણ મુંઝવણ પેદા કરતો હોય છે. આમ સેલ્ફી તમને ફોટોગ્રાફરની નાગચૂડમાંથી મુક્તિ અપાવે છે. વધારામાં સેલ્ફી પાડતી વખતે આજુબાજુ ઊભા રહી તમારી મજાક ઉડાડતાં લોકોનું ગળું પણ તમે બીજા હાથથી પકડી શકો છો!